**SAVJETI ZA IZRADU KRITERIJA EKONOMSKI NAJPOVOLJNIJE PONUDE / NAJBOLJEG OMJERA CIJENE I KVALITETE**

1. **Kriteriji kvalitete (odnosno kriteriji najboljeg omjera cijene i kvalitete) mogu biti**:
   1. kvaliteta, tehničke prednosti, funkcionalne i estetske značajke, pristupačnost i dizajn za sve korisnike, okolišne, socijalne i inovativne značajke, uvjeti razmjene,
   2. organizacija, kvalifikacije i iskustvo osoblja predloženog za izvršenje ugovora, gdje kvaliteta osoblja može imati značajan učinak na razinu izvršenja ugovora,
   3. operativni troškovi, usluga nakon prodaje, tehnička pomoć, uvjeti i rok isporuke, proces isporuke, rok izvršenja i slično.

1. Kriteriji najboljeg omjera cijene i kvalitete **moraju biti povezani s predmetom nabave**, a povezani su tamo gdje se veza kriterija i radova, robe i usluga koji se nabavljaju pojavljuje u okviru ugovora u bilo kojem obliku i u bilo kojem stadiju njihovog životnog ciklusa, što uključuje i čimbenike uključene u poseban proces proizvodnje, nabave i razmjene radova, roba i usluga ili specifičan proces za drugi stadij njihovog životnog ciklusa.
2. **Životni ciklus uključuje**:
   1. troškove korištenja (kao što su troškovi energije i drugih resursa),
   2. troškove održavanja,
   3. troškove završetka životnog ciklusa (kao što su odvoz na odlagališta ili recikliranje),
   4. troškove koji se mogu pripisati okolišnim eksternalijama povezanim s radovima, robom ili uslugama tijekom njihovog životnog ciklusa, u slučaju da se novčana vrijednost može utvrditi (npr. u izračunu troškova ispuštanja stakleničkih plinova ili drugih zagađivača).
3. Kriteriji najboljeg omjera cijene i kvalitete **moraju biti kvantificirani, te moraju uključiti navod o relativnom značaju** koji se dodjeljuje svakom pojedinom kriteriju koji je odabran u svrhu određivanja ponude s najboljim omjerom cijene i kvalitete. Stoga se u Dokumentaciji o nabavi razrađuje sustav bodovanja i metodologija koji će se primjenjivati za ocjenu ponuda.
4. **Primjeri pojedinih kriterija kvalitete** - ako želi koristiti određeni kriterij kvalitete, naručitelj definira kriterij i određuje njegov relativni značaj (udjelom u cijeni i drugim kriterijima kvalitete).
5. **Kvaliteta**[[1]](#footnote-1) - naručitelj prilikom opisa predmeta nabave određuje obvezne karakteristike predmeta nabave kao i konkretne minimalne zahtjeve po pitanju kvalitete. Pored tih obveznih zahtjeva kvalitete, naručitelj može željeti i dodatnu kvalitetu, npr. masa uredskog papira u gramima po kvadratnom metru, dodatna mjera izdržljivosti za školski namještaj, brzina ispisa stranica kod pisača i sl.
6. **Tehničke prednosti** - uz obvezne zahtjeve i tehničke specifikacije koje predmet nabave mora zadovoljiti, naručitelj može posebno vrednovati i tehničke prednosti, npr. kod nabave informatičke opreme, sastavlja popis obveznih zahtjeva u vezi s tehničkim karakteristikama koje informatička oprema minimalno mora ispunjavati. Samo ponude koje zadovoljavaju minimalne zahtjeve smatrat će se prihvatljivima i dalje će se ocjenjivati u skladu s kriterijem kvalitete.
7. **Funkcionalne i estetske osobine** - osobito su bitne kod radova. Naručitelj određuje minimalne zahtjeve i specifikacije te dodatne funkcionalne osobine (što može povisiti cijenu ponude). Takvi kriteriji mogu se primjenjivati vezano uz široki krug predmeta nabave, primjerice kod ugovora o radovima za izgradnju građevina u urbanističkim područjima s posebnim kulturološkim obilježjima gdje je estetika posebno važan kriterij.
8. **Ekološke osobine** - podrazumijeva količinu okolišnih, ekoloških efekata proizvodnje i upotrebe predmeta nabave tijekom trajanja ugovora, odnosno tijekom životnog vijeka proizvoda. Te osobine mogu biti vezane za onečišćenje zraka, potrošnju energije, proizvodnju materijala, ambalažni materijal, sredstva za pranje i čišćenje itd.
9. **Operativni troškovi** – mogu primjerice uključivati: kod nabave uređaja - troškovi rada i održavanja kao što je potrošnja energenata, potrošnja tonera, obvezni i izvanredni servisi te popravci; kod izgradnje objekata - troškovi grijanja i hlađenja, održavanja i čišćenja itd. Ovi troškovi mogu se relativno jednostavno procijeniti i njihova ukupna vrijednost za realan rok trajanja može se preračunati u određeni iznos. Kada se operativni troškovi koriste kao jedan od kriterija za odabir ponude, naručitelji u pravilu od ponuditelja zahtijevaju da opišu i navedu operativne troškove u svojoj ponudi, a naručitelj te navode ocjenjuje upotrebom modela računanja utemeljenog na njegovom iskustvu ili savjetu stručne osobe, pod uvjetom da se prema svim ponudama jednako postupa.
10. **Ekonomičnost** – predstavlja odnos između troškova uvođenja novog pristupa opisanog u ponudi, u usporedbi s trenutnom praksom naručitelja i troškovima koji iz nje proizlaze i dodatnog rezultata koji proizlazi iz tog novog pristupa. Ako se ekonomičnost koristi kao jedan od kriterija za odabir ponude, potrebno je jasno opisati koje ciljeve naručitelj želi postići uvođenjem novog rješenja.
11. **Usluga nakon prodaje i tehnička pomoć** - kada su dostupnost servisa, tehnička pomoć, edukacija osoblja naručitelja i slične usluge vezane za predmet nabave i prema mišljenju naručitelja potrebne za dobro izvršenje ugovora, naručitelj ih koristi kao jedan od kriterija kvalitete.
12. **Datum isporuke, rok isporuke i rok izvršenja** – ukoliko su isti bitni za izvršenje ugovora, naručitelj ih može koristiti kao kriterije kvalitete, pri čemu u dokumentaciji navodi minimalne zahtjeve vezane za datum isporuke, rok isporuke i izvršenja te omogućava ponuditeljima da ponude bolje (u pravilu kraće) rokove u svojoj ponudi.
13. **Modeli ocjene ponuda** – u praksi se najčešće koriste dva modela, a to su apsolutni i relativni model ocjene. Neovisno, bilo koji model koji projektni partner (naručitelj) primjeni prihvatljiv je ukoliko je objektivan, transparentan i ne dovodi do nejednakog tretmana.
14. **Primjer apsolutnog modela ocjene ponuda (ocjena ne ovisi o ostalim ponudama):**

Naručitelj utvrđuje novčani iznos koji pridružuje svakom od kriterija odabira. Prilikom pregleda i ocjene ponuda, svakoj ponudi dodjeljuje se novčani iznos ovisno o kvaliteti ponude te se ti iznosi dodaju ili oduzimaju od cijene kako bi se dobila kvalitativno najbolja ponuda.

Primjer:

Kriterij 1 – Cijena (C)

Kriterij 2 – Rok isporuke (RI)

Kriterij 3 – Jamstveni rok (JR)

Kriterij 4 – Odziv na intervenciju (O)

Ukupno = C – RI – JR – O

|  |  |  |
| --- | --- | --- |
|  | Ponuda 1 | Ponuda 2 |
| Kriterij 1 – Cijena (C) | 35.000 HRK | 35.500 HRK |
| Kriterij 2 – Rok isporuke (RI)  61 i više dana = 0 HRK  51-60 dana = -1.000 HRK  50 i manje dana = -2.000 HRK | 60 dana  -1.000 HRK | 50 dana  -2.000 HRK |
| Kriterij 3 – Jamstveni rok (JR)  1 godina – 0 HRK  Više od 1 g.-2 godine – -1.500 HRK  Više od 2 godine – -4.500 HRK | 3 godine  -4.500 HRK | 2 godine  -1.500 HRK |
| Kriterij 4 – Odziv na intervenciju (O)  Preko 48 sati – 0 HRK  Preko 24 sata – 48 sati - -2.000 HRK  Ne više od 24 sata - -5.000 HRK | 36 sati  -2.000 HRK | 24 sata  -5.000 HRK |
| Ukupno | 27.500 HRK | 27.000 HRK |

U ovom slučaju ponuda s najboljim omjerom cijene i kvalitete je ponuda 2. Ugovor će se potpisati na iznos ponude od 35.500 HRK.

1. **Primjer relativnog modela ocjene ponuda (ocjena ovisi o ostalim ponudama):**

Naručitelj u pravilu relativni značaj određuje u postotku (a može taj postotak pretvoriti i u bodove).

U primjeru relativnog modela moguće je da postoje i različiti načini vrednovanja, u smislu da se razlikuju formule koje se primjenjuju (no postupak je uvijek transparentan i omogućuje jednaki tretman).

Primjer:

Kriterij 1 – Cijena (C) = 50% (može se preračunati u 50 bodova)

Kriterij 2 – Rok isporuke (RI) = 30%

Kriterij 3 – Jamstveni rok (JR) = 10%

Kriterij 4 – Odziv na intervenciju (O) = 10%

Ukupno = C + RI + JR + O

|  |
| --- |
| Formula za izračun Kriterija 1 – Cijena (C):  C = Cn/Cp \* 50  C = broj bodova za Kriterij 1 – Cijena (C)  Cn = cijena najniže ponude  Cp = cijena ponude koja se ocjenjuje |
| Formula za izračun Kriterija 2 – Rok isporuke (RI):  RI = RIn/RIp \* 30  RI = broj bodova za Kriterij 2 – Rok isporuke (RI)  RIn – ponuda s najkraćim rokom isporuke  RIp = rok isporuke ponude koja se ocjenjuje |
| Formula za izračun Kriterija 3 – Jamstveni rok (JR):  JR = JRp/JRn \* 10  JR = broj bodova za Kriterij 3 – Jamstveni rok (JR)  JRp = jamstveni rok ponude koja se ocjenjuje  JRn = jamstveni rok najbolje ponude (s najduljim jamstvenim rokom) |
| Formula za izračun Kriterija 4 – Odziv na intervenciju (O) = 10%  O = Preko 48 sati – 0  O = Preko 24 sata – 48 sati – 7  O = Ne više od 24 sata - 10 |

|  |  |  |  |
| --- | --- | --- | --- |
|  | Ponuda 1 | Ponuda 2 | Ponuda 3 |
| Kriterij 1 – Cijena (C) | 35.000 HRK  35.000/35.000\*50 =  50 | 35.500 HRK  35.000/35.500\*50 =  49,30 | 39.000 HRK  35.000/39.000\*50 =  44,87 |
| Kriterij 2 – Rok isporuke (RI) | 30 dana  7 dana/30 dana\*30 =  7 | 7 dana  7 dana/7 dana\*30 =  30 | 30 dana  7 dana/30 dana\*30 =  7 |
| Kriterij 3 – Jamstveni rok (JR) | 2 godine  2 god./3 god.\*10 =  6,67 | 1 godina  1 god./3 god.\*10 =  3,33 | 3 godine  3 god./3 god.\*10 =  10 |
| Kriterij 3 – Odziv na intervenciju (O)  Preko 48 sati – 0  Preko 24 sata – 48 sati – 7  Ne više od 24 sata - 10 | 36 sati  7 | 7 dana  0 | 24 sata  10 |
| Ukupno | 70,67 | 82,63 | 71,87 |

U ovom slučaju ponuda s najboljim omjerom cijene i kvalitete je ponuda 2. Ugovor će se potpisati na iznos ponude od 35.500 HRK.

|  |
| --- |
| **Napomena**: molimo dobro razmislite prilikom određivanja relativnog značaja pojedinih kriterija. Uočite da je ponuda broj 2 napravila ogromnu prednost isključivo na kriteriju roka isporuke. Vrijedi li vam 23 dana kraći rok isporuke razliku od 500 HRK do najniže ponude? (možete li to uopće kvantificirati?). Jeste li trebali ograničiti vrijeme odziva na intervenciju?  Isto tako, uočite da u slučaju da su dostavljene samo ponude br. 1 i br. 3 pobjeđuje ponuda br. 3. Vrijedi li vam kraći odziv na intervenciju i duži jamstveni rok razliku u cijeni od 4.000 HRK? Ako možete kvantificirati svoje kriterije i ako su vam odgovori na ova pitanja „da“, znači da ste postavili dobre kriterije.  S obzirom na rečeno, svakako preporučujemo prilikom izrade napraviti probne modele i različite scenarije dostave i ocjenjivanja ponuda. Također, vrlo je važno kakvo je istraživanje tržišta prethodilo izradi kriterija. Ponovite ga ako je potrebno! |

1. Ministarstvo gospodarstva, Uprava za sustav javne nabave, Smjernice br. 1 kriteriji za odabir ponude, verzija 1.0, travanj 2013. godine, dostupno na: <http://www.javnanabava.hr/userdocsimages/userfiles/file/Smjernice/Smjernice_01-ENP.pdf> [↑](#footnote-ref-1)